Ma' 6 pin iri na panawo' pain ca nam' cama Isabel ma' ne,
tomi' ac con na Gabriel Iri' Jam:
Mao rain cidade pain Nazaré cain,
ca pe nain Galileia cain.
Hwet ram xojam' cwain.
Ma' na wari' co an tam nam cwain,
co iri' hwanana ne non taramaxicon Davi cara pane.
José na wixicon.
An ram paxi' non cote cama cam jicam.
Ane om an querec cam ne,
om ca quep querec cam tarama' quem.
Maria na wixicam.
Mo tomi' ram e' ac con na Gabriel Iri' Jam.
Ma,
mao ac ca na.
Hwet iri nam ne,
tomi' ac cam na:
Maqui' ina ta Maria.
Tomi' querec te ra inem,
xi om ne ca param mi' ara quem,
pain ca awi wa Iri' Jam co Iri' Taramaxicon ta.
Pe ho' nem quem na ca tomi' cam ma'.
Taraju iri nain ca tomi' nucun ne,
xat pin ac ne na ximicam.
Cain' cain' xira con ne?
Para tomi' ac i ma' capa' ne ta na ca coromicat nequem.
Ane tomi' cam Gabriel ne:
Om na ta Maria,
ta jin' ma me ta.
Tomi' querec te nem Iri' Jam.
Param mi' nem pain ca awi wa.
Nam' ra nem,
pan' qui' ac ca tara cawinam.
O' ma' ac mon tara,
Jeju ac mon tara.
Hwara' opa tamana tara,
Iri' Panxica Iri' Jam co hwara' opa tamana pan.
Mi' toron pain ca taramaxicon pe cain maxicon co iri' hwanana ne non Davi cara pane.
Taramaxicon pe ho' cara ac cocon tara waram winacon Jacó cara pane,
om ta pi' ra ha' ne ca taramaxicon pe ho' cara cocon ta.
Ac i ma' na ca tomi' cam Maria Gabriel pane.
Tomi' querec ac con na:
Cain' xi nam' ac ta' quem,
xi quep camain' capa' tarama' ta non.
Om na,
quiji' hwet terem Tamataracon Iri' Jam ta Maria ac cam na.
Pe ho' terem ca hwara' opa nucun Iri' Jam co Iri' Taramaxicon pan.
Je ca iri' wari' nucun Iri' Jam ta' ca pije' co pan' ta' ma' pum.
Iri' Panxica Iri' Jam ta totoron quem nam.
Nam' na ca nari nem Isabel ma' quem ac cam na.
Horon pin paxi' na,
ane nam' pin cama ne.
Om ca nam' taxi' cama nanam oro win ma' cama ira.
Ane ma' 6 pin ca panawo' pain ca nam' cama ne.
Xi ma' ne carawa ca tanacam' non Iri' Jam ta Maria na ca tomi' cam ma'.
Ma'e ac cama na.
Taramaja mi' ton Iri' Jam ca' ira.
Ara mi' tarapa' ca tomi' mapa' ta non.
In ca' ac cam na jam co taramaja mi' non Iri' Jam ma'.